Drie wat hulle as mediese tegnoloë voorhou tronk toeArgieffoto Drie mans wat die mediese fonds Bonitas uit ŉ reusebedrag bedrieg het, is tot tronkstraf gevonnis. Brig. Thabo Ramela, hoof van die Valke in Limpopo, het dié straf wat deur die Seshego-streekshof opgelê is, verwelkom. Kapt. Matimba Maluleke, woordvoerder van die polisie, het gesê Ramokatse Joel Mokonoto (61), Paulos Maseka (63) en Gezani John Baloyi (55) sal onderskeidelik nege en 10 jaar lange tronkstrafvonnisse moet uitdien nadat hulle skuldig bevind is op 1 448 aanklagte van bedrog. Hulle het Bonitas uit nagenoeg R1,3 miljoen bedrieg. Die drie het hulle tussen 1997 en 1999 as mediese tegnoloë voorgehou en mediese toetse op mense gedoen wat deur dokters verwys is. “Hulle het saamgespan en eisvorms van toetse wat nooit gedoen is nie by die mediese fonds ingedien,” het Maluleke gesê. Die hof het Mokonoto skuldig bevind op 684 aanklagte en hom tot nege jaar tronkstraf gevonnis, terwyl Maseka en Baloyi skuldig bevind is op 764 aanklagte van bedrog en albei tot 10 jaar tronkstraf gevonnis is.